भारत सरकार

वित्त मंत्रालय

वित्तीय सेवाएं विभाग

**राज्‍य सभा**

**अतारांकित प्रश्‍न संख्‍या 2103**

(जिसका उत्तर 01 जनवरी, 2019/11 पौष, 1940 (शक) को दिया जाना है)

**सूक्ष्म, लघु और मध्यम उद्यमों के लिए 59 मिनट में ऋण प्रदान करने की अवधारणा**

2103. श्री कपिल सिब्बल:

क्या वित्त मंत्री यह बताने की कृपा करेंगे किः

(क) सूक्ष्म, लघु और मध्यम उद्यमों के लिए 59 मिनट में ऋण प्रदान करने की अवधारणा तैयार करने वाले व्यक्तियों से संबंधित ब्यौरा क्या है;

(ख) उन विशेषज्ञों/समिति/सरकारी अधिकारियों का ब्यौरा क्या है जिन्होंने इसके तौर-तरीकों का परीक्षण किया है और इन्हें अंतिम रूप दिया;

(ग) क्या यह सच है कि सूक्ष्म, लघु और मध्यम उद्यमों के लिए 59 मिनट में ऋण प्रदान करने की सुविधा एक निजी वेबसाइट द्वारा उपलब्ध कराई जा रही है, यदि हां, तो तत्संबंधी ब्यौरा क्या है;

(घ) ऋण की सुविधा प्रदान करने के लिए निजी वेबसाइट का चयन करने के कारण/मानदंड क्या हैं; और

(ड.) ऋण के लिए आवेदन करने वाले सूक्ष्म, लघु और मध्यम उद्यमों के डाटा की चोरी या उसके खुलासे को रोकने के लिए किए गए सुरक्षोपायों का ब्यौरा क्या है?

**उत्तर**

वित्त मंत्रालय में राज्‍य मंत्री (श्री शिव प्रताप शुक्‍ल)

**(क) और (ख):** नवम्बर 2017 में आयोजित सरकारी क्षेत्र के बैंकों (पीएसबी) के मंथन, जिसमें पीएसबी के पूर्णकालिक निदेशकों (डब्लयूटीडी), महाप्रबंधकों (जीएम) और सरकार के वरिष्ठ अधिकारियों ने भाग लिया था, के दौरान बेहतर पहुंच और सेवा उत्कृष्टता (ईएएसई) की सिफारिशें की गई। सूक्ष्म, लघु तथा मध्यम उद्यम (एमएसएमई) के ईएएसई वित्तपोषण के भाग के रूप में शामिल सम्पर्क रहित ऋण प्लेटफार्म की अवधारणा वित्तीय प्रौद्योगिकी (फिनटैक) का प्रयोग करके ‘बेहतर सम्यक तत्परता, बेहतर जोखिम प्रबंधन एवं ऋण आवेदनों के लिए त्वरित ‘प्रतिवर्तन काल’ पर आधारित है। इस प्रकार तैयार किए गए डिजिटल प्लेटफार्म में त्वरित निर्णय लेने की सुविधा के लिए अवसंरचना आधारित सहमति के जरिए संवितरित आंकड़ा बिन्दुओं को संबद्ध करना शामिल है।

 यह परियोजना सरकारी क्षेत्र के कई बैंकों/वित्तीय संस्थाओं (एफआई) और उनकी संबद्ध कंपनियों, जिन्होंने इसके कार्यान्वयन की रीतियों-नीतियों को अंतिम रूप दिया था, का सामूहिक प्रयास था। पीएसबी, भारतीय लघु उद्योग विकास बैंक (सिडबी) और उनकी संबद्ध कंपनियों के डब्ल्यूटीडी, विभागाध्यक्ष, जीएम, उप महाप्रबंधक (डीजीएम) को शामिल करके बनायी गई समितियों ने विभिन्न स्तरों पर बाह्य विधिमान्यकरण सहित विभिन्न विकल्पों की जांच की थी।

**(ग):** एमएसएमई के लिए 59 मिनट में ऋण की सुविधा, ‘ऑनलाइन पीएसबी लोन्स लिमिटेड’, एक सार्वजनिक लिमिटेड कंपनी, जिसमें 6 पीएसबी और एफआई एवं उनकी संबद्ध कंपनियों के 54% की मुख्य शेयरधारिता है तथा बोर्ड में जिनका बहुमत (7 में से 4) है, के द्वारा संचालित एक ऑनलाइन उधार पोर्टल [www.psbloansin59minutes.com](http://www.psbloansin59minutes.com) के जरिए दी जाती है।

**(घ):** वैकल्पिक अवसरों का पता लगाने के पश्चात सिडबी और पीएसबी के बैंकरों के समूह ने अपेक्षित समय-सीमा के भीतर लगभग तैयार प्लेटफार्म तथा परिचालनीय दल के सहयोग से अपेक्षित उद्देश्य प्राप्त करने के लिए मौजूदा फिनटैक कंपनी में मुख्य शेयरधारिता अर्जित करने के विकल्प का चयन किया। तदनुसार, सिडबी और पीएसबी के द्वारा अपेक्षित दक्षिता के साथ फिनटैक का चयन करने के लिए एक बहु स्तरीय चयन तथा फिल्टरिंग प्रक्रिया को पूरा किया गया। सूचीबद्ध करने के मानदण्डों में, अन्य बातों के साथ-साथ, स्वोत्थानी (बूट सट्रप्ड) कंपनी, एमएसएमई पर ध्यान केन्द्रीय परिचालन, स्वचलित और डिजिटलीकृत मूल्यांकन प्रक्रिया, विंटेज, प्रबंधन क्षमता तथा अनुभव, आईटी दक्षता, उधार प्लेटफार्म, कलन विधि (ऐल्गरिदम) आदि शामिल हैं।

**(ड.):** प्लेटफार्म की सुरक्षा लेखापरीक्षा स्वतंत्र एजेंसियों के द्वारा की गई है और डाटा सुरक्षा के पहलुओं को समर्पित दल के द्वारा मानक स्तर पर बनाए रखा गया है। वेबसाइट के होम पेज पर प्रदर्शित इस प्लेटफार्म की एक निजता नीति है और सूचना सुरक्षा सुनिश्चित करने के लिए एक प्रणाली प्रमाणन अर्थात आईएसओ 27001 को लागू किया गया है।

\*\*\*\*\*